b"\n_START_ARTICLE_\nCantada d'havaneres de Calella de Palafrugell\n_START_SECTION_\nHist\xc3\xb2ria\n_START_PARAGRAPH_\nEs t\xc3\xa9 const\xc3\xa0ncia documental que a finals del segle XIX existia a Calella de Palafrugell una agrupaci\xc3\xb3 musical que inclo\xc3\xafa cantades d'havaneres en el seu repertori. L'origen de la cantada d'havaneres de Calella de Palafrugell rau en una trobada de cantaires l'any 1966 a la taverna de Can Batlle, lloc de reuni\xc3\xb3 de pescades, impulsada per Francesc Alsius, Frederic Mart\xc3\xad i Joan Pericot arran de la publicaci\xc3\xb3 del llibre Calella de Palafrugell i les havaneres. L'any seg\xc3\xbcent es va repetir la trobada a la platja d'en Calau de manera oficial i p\xc3\xbablica el dia 2 de setembre de 1967 amb la participaci\xc3\xb3 dels integrants i fundadors del grup Port-Bo (Ernest Morat\xc3\xb3, Josep Xicoira i Carles Mir), el grup Alba de la Bisbal d'Empord\xc3\xa0, els begurencs Llu\xc3\xads Maneres i Alejandro Ferrer (en Tuixa) i els tres germans Balil (l'Esperan\xc3\xa7a, en Ricard i en Salvador)._NEWLINE_Degut a l'\xc3\xa8xit que tenia l'acte, el 1969 va traslladar-se a la pla\xc3\xa7a del Port Bo, on se celebra en l'actualitat, i l'Associaci\xc3\xb3 d'Amics de Calella va passar a organitzar la cantada des de la setena edici\xc3\xb3. Des del 1979 se celebra el primer dissabte del mes de juliol. Al Port Bo apleg\xc3\xa0 inicialment 10.000 persones i darrerament, amb gran ress\xc3\xb2 medi\xc3\xa0tic, l'assist\xc3\xa8ncia supera les 40.000 persones, algunes de les quals s'apropen en embarcacions que fondegen davant l'escenari._NEWLINE_El 1986 el Patronat Municipal de Turisme (l'actual Institut de Promoci\xc3\xb3 Econ\xc3\xb2mica de Palafrugell) va passar a fer-se c\xc3\xa0rrec de l'organitzaci\xc3\xb3 de la cantada d'havaneres. El 2012 es va englobar dins del Festival de Can\xc3\xa7\xc3\xb3 de Taverna i Havaneres de Calella de Palafrugell._NEWLINE_\xc3\x89s retransmesa en directe per TV3. L'edici\xc3\xb3 de 2013 va ser la m\xc3\xa9s seguida (amb un 15,2% de quota) des de 2003.\n_START_SECTION_\n50\xc3\xa8 aniversari\n_START_PARAGRAPH_\nPer tal de preparar el 50\xc3\xa8 aniversari, el Departament de Cultura i l\xe2\x80\x99Ajuntament de Palafrugell van acordar la creaci\xc3\xb3 d'una comissi\xc3\xb3 que treballar\xc3\xa0 en l\xe2\x80\x99organitzaci\xc3\xb3 dels actes de celebraci\xc3\xb3 del 50\xc3\xa8 aniversari de la Cantada d\xe2\x80\x99Havaneres de Calella de Palafrugell i s\xe2\x80\x99ha determinat quins membres en formen part. La comissi\xc3\xb3 estar\xc3\xa0 presidida pel conseller de Cultura i tindr\xc3\xa0 com a objectiu potenciar l\xe2\x80\x99havanera i la cultura popular com a motor econ\xc3\xb2mic._NEWLINE_Ambdues institucions han signat un protocol de col\xc2\xb7laboraci\xc3\xb3 per tal d\xe2\x80\x99impulsar l\xe2\x80\x99organitzaci\xc3\xb3 de la 50a Cantada d\xe2\x80\x99Havaneres de Calella de Palafrugell, que tindr\xc3\xa0 lloc el 2 de juliol de 2016. Han participat en la reuni\xc3\xb3 el conseller de Cultura, Ferran Mascarell; l\xe2\x80\x99alcalde de Palafrugell, Juli Fern\xc3\xa1ndez; el director general de Cultura Popular, Associacionisme i Acci\xc3\xb3 Cultural, Llu\xc3\xads Puig; el regidor de Promoci\xc3\xb3 Econ\xc3\xb2mica de Palafrugell, Albert G\xc3\xb3mez i la regidora de Cultura de l\xe2\x80\x99Ajuntament de Palafrugell, Maria Teresa Frigola."